“Il-Ħadd 24 ta’ April 2016, se jkunu għaddew eżattament tliet snin minn meta ġġarrfet il-fabbrika tal-ħwejjeġ f’Dhaka, il-Bangladesh, avveniment traġiku li ħasad il-ħajja ta’ aktar minn 1,100 ruħ. Ħsibijietna llum imorru l-ewwel u qabel kollox għall-qraba li tilfu lill-għeżież tagħhom, għall-midruba u għal dawk kollha li ntlaqtu mit-traġedja ta’ Rana Plaza. Iżda dan huwa wkoll il-waqt li nħarsu lura lejn dak li diġà sar f’dawn l-aħħar tliet snin biex tittejjeb il-qagħda tal-ħaddiema fil-fabbriki tal-ħwejjeġ tal-Bangladesh. L-involviment attiv tal-UE, tal-Bangladesh u ta’ sħab oħra kkonċernati wassal biex isir progress tanġibbli fil-post. Illum, għadd ta’ drittijiet tax-xogħol huma mħarsa aħjar fil-Bangladesh milli kienu sentejn ilu. Is-sikurezza tal-bini u fuq il-post tax-xogħol ittejbet ukoll. Il-Patt għas-Sostenibbiltà tal-Bangladesh fetaħ djalogu u serva ta’ forċina għal skambji mal-partijiet kkonċernati, inklużi t-trade unions, l-impjegaturi, ix-xerrejja u l-NGOs fl-UE, kif ukoll fil-Bangladesh. Madankollu, għad hemm il-bżonn ta’ riformi essenzjali – b’mod partikolari rigward il-ħarsien effettiv tad-drittijiet tat-trade unions u tal-promozzjoni ta’ djalogu soċjali ġenwin – biex ikun żgurat futur aħjar għall-ħaddiema fl-industrija tal-ħwejjeġ fil-Bangladesh. Bħala sħab fil-Patt għas-Sostenibbiltà tal-Bangladesh, l-UE flimkien mal-gvern tal-Bangladesh, l-Organizzazzjoni Internazzjonali tax-Xogħol (l-ILO), u l-gvernijiet tal-Istati Uniti u tal-Kanada – regolarment tivvaluta u tikkontribwixxi għall-iffissar tal-prijoritajiet għal xogħol fil-futur, bl-għan li jitrawwem ir-rispett għad-drittijiet fundamentali tax-xogħol u jiġu żgurati s-saħħa u s-sikurezza tal-ħaddiema fis-settur tal-ħwejjeġ fil-Bangladesh. L-UE jidhrilha li għad hemm bżonn urġenti biex ikunu investigati u mixlija mill-aktar fis l-atti kollha ta’ diskriminazzjoni kontra l-unions, inklużi f’żoni ta’ esportazzjoni. Ir-reġistrazzjoni tat-trade unions trid tkun trasparenti u mwettqa b’ħeffa skont kriterji oġġettivi u għandu jkun hemm prevenzjoni effettiva tal-prattiki inġusti tax-xogħol. Il-Gvern tal-Bangladesh wera impenn ċar iżda għad fadal aktar xi jsir anki fir-rigward tal-ispezzjonijiet tax-xogħol. It-tiswijiet u l-pjanijiet ta’ rimedju fil-fabbriki kollha għadhom b’mod partikolari jridu jiġu implimentati b’mod effettiv u diliġenti. Sabiex dan l-għan jintlaħaq, l-UE u donaturi oħra mmobilizzaw fondi disponibbli għal kumpaniji li qegħdin iħabbtu wiċċhom ma’ gwaj finanzjarju, b’mod partikolari l-SMEs. Fil-ġimgħat li ġejjin, l-UE se tippubblika t-tielet rapport dwar l-implimentazzjoni tal-Patt, li se jipprovdi ħarsa ġenerali tal-kisbiet u tax-xogħol li għad fadal isir. Il-kooperazzjoni mill-qrib ta’ dawk kollha involuti hija t-triq l-aktar effettiva biex isir avvanz. L-impenn tagħhom kien u se jibqa’ l-muftieħ li jixpruna l-progress. Jeħtieġ li kulħadd jibqa’ involut sabiex il-kundizzjonijiet deċenti tax-xogħol għall-ħaddiema fil-fabbriki tal-ħwejjeġ tal-Bangladesh jitmexxew ’il quddiem. Il-ħidma konġunta tagħna trid tkompli fuq medda twila ta’ żmien. L-impenn tal-UE jibqa’ l-istess bħalma kien: l-UE se tibqa’ involuta mill-qrib biex isir titjib dejjiemi fl-industrija tal-ħwejjeġ fil-Bangladesh u se tiżgura li s-suq miftuħ tal-UE jgħin biex jitkattar il-ġid fil-pajjiż. It-titjib tal-ġestjoni responsabbli tal-katina ta’ provvista fis-settur tal-ħwejjeġ hija kwistjoni importanti mhux biss fil-Bangladesh, iżda wkoll f’pajjiżi oħrajn. Sabiex jiġi diskuss liema azzjoni hija meħtieġa, liema inizjattivi diġà jinsabu għaddejjin u jekk huwiex se jkun hemm valur miżjud tal-azzjoni kumplimentari fl-UE, il-ġimgħa d-dieħla, il-Kummissjoni se tospita konferenza ta’ livell għoli. ” Sfond Bħala reazzjoni għat-tiġrif tal-fabbrika Rana Plaza f’April 2013, il-Gvern tal-Bangladesh, l-Organizzazzjoni Internazzjonali tax-Xogħol (l-ILO), l-Unjoni Ewropea u l-Istati Uniti nedew inizjattiva konġunta magħrufa bħala “Patt għal Titjib Kontinwu fir-rigward tad-Drittijiet tax-Xogħol u s-Sikurezza tal-Fabbriki fl-Industrija tal-Ilbies Lest u tal-Maljerija fil-Bangladesh”. Minħabba l-involviment tagħha fl-istess katini ta’ provvista u l-isforzi tagħha biex tippromovi l-użu ta’ sorsi sostenibbli, il-Kanada ddeċidiet li tissieħeb fl-inizjattiva mill-2016. Il-Patt jiddeskrivi impenji konkreti fir-rigward tad-drittijiet tax-xogħol, b’mod partikolari l-libertà ta’ assoċjazzjoni u d-dritt ta’ negozjar kollettiv, kif ukoll tal-integrità strutturali tal-fabbriki, tas-saħħa u s-sikurezza fuq il-post tax-xogħol, u tal-promozzjoni ta’ komportament responsabbli tal-intrapriżi. Il-Kummissjoni Ewropea ilha taħdem mill-qrib mas-sħab l-oħra tal-Patt biex l-impenji tagħha jissarrfu f’titjib tanġibbli. Għal dan l-għan, f’Ottubru 2014, il-Kummissjoni ospitat l-ewwel laqgħa ta’ segwitu tal-Patt u f’Lulju u f’April 2015 ħarġet żewġ rapporti tekniċi. It-tieni laqgħa ta’ segwitu kienet organizzata mill-gvern tal-Bangladesh f’Dhaka fit-28 ta’ Jannar 2016. L-inizjattivi tas-settur privat qegħdin ukoll jikkontribwixxu bil-bosta biex jinkiseb il-Patt, b’mod partikolari permezz tal-"Qbil dwar is-Sikurezza kontra n-Nirien u s-Sikurezza tal-Bini" fil-Bangladesh li jiġbor flimkien lit-trade unions u lid-ditti tal-moda u tal-bejgħ għall-konsumaturi. Nhar it-Tnejn 25 ta’ April, se jsir avveniment ta’ livell għoli dwar is-settur tal-ħwejjeġ sabiex inizjattivi eżistenti li rnexxew jitmexxew ’il quddiem. Il-Kummissarju għall-Kooperazzjoni u l-Iżvilupp Internazzjonali, Neven Mimica, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, il-Ministru Olandiża għall-Kummerċ Barrani u għall-Kooperazzjoni għall-Iżvilupp, Lilianne Ploumen u l-Ministru tal-Istat għax-Xogħol u għall-Impjiegi tal-Bangladesh Mujibul Haque Chunnu huma mistennija jattendu. Fl-aħħar nett, f’Ottubru 2015, l-UE kkontribwiet EUR 3 miljun għall-Fond “Vision Zero” tal-G7, biex jittejbu l-kundizzjonijiet u l-istandards tax-xogħol u biex jiġu stabbiliti prattiki sostenibbli ta’ negozju fil-pajjiżi ta’ produzzjoni. Għal iżjed informazzjoni Id-dokument tal-Patt għas-Sostenibbiltà Ir-rapport ta’ progress tas-sena li għaddiet (l-24 ta’ April 2015) Ir-relazzjonijiet kummerċjali bejn l-UE u l-Bangladesh Ir-relazzjonijiet politiċi bejn l-UE u l-Bangladesh